
Ajatuksia kirjasta

Lue ja löydä -kirjasarja on syntynyt tarpeesta saada harjoitusmateriaalia lukemisen alussa oleville ja niille, jotka tarvitsevat harjoitusta kuvan lukemisessa ja tulkitsemisessa. Tämän Entten Tentten - kirjan tehtävät harjoittavat visuaalista tarkkaavaisuutta niin, että kirjan käyttäjä etsii, vertailee ja täydentää.


Harjoituksissa silmien koordinaatio saa harjoitusta etsiessään ja toimiessaan annetun ohjeen mukaan. Harjoituksissa tekijä joutuu tekemään vertailuja ja tarkkoja havaintoja kuvista. Opettajan ohjeena on kehottaa työskentelemään vasemmalta oikealle, ylhäältä alas etsiessään eri eroavaisuuksia. Tämä vahvistaa lukemisessa tapahtuvaa liikesuuntaa, jota tarvitaan myös selailevassa lukemisessa. Systemaattisuus kuvakentän tutkimuksessa auttaa tehtävien hyvään lopputulokseen pääsyä. Kohta kohdalta eteneminen antaa silmille hyvää harjoitusta ja auttaa havainnoimaan kaiken tarvittavan. Yleisestä yksityiskohtiin tai yksityiskohdista yleiseen koko kuvaalassa siirtyvä katse antaa kulloiseenkin kohtaan vastaukset. Tarkka havainnointi auttaa kuvan lukemista ja tulkitsemista.


Entten Tentten -tehtävissä visuaalinen tarkkaavaisuus, ajatuksen, silmän liikkeiden ja käden koordinaatio saa harjoitusta. Yhdessä kuvassa on paljon informaatiota, jota aivojen on käsiteltävä. Mitä enemmän aivot saavat harjoitusta, sitä enemmän aivoihin syntyy uusia yhteyksiä. Uusi onnistunut suoritus luo edellytyksiä uuden oppimiselle.

